
Termoplasztikus keményítő alapú, cellulóz- és rétegszilikát erősítésű kompozitok fejlesztése

A napjainkban általánosan alkalmazott szintetikus műanyagok előállítása kőolajszármazékaiból történik. Ez a Földön fellelhető véges kőolajkészletek miatt a fenntartható fejlődés tekintetében problémákat vethet fel. Gondot jelent továbbá, hogy az ilyen anyagokra jellemző, meglehetősen hosszú lebomlási időből következően a felhalmozódó műanyaghulladék okozta környezetterhelés is folyamatosan növekszik. Többek között ebből adódik, hogy a műanyagokkal kapcsolatos kutatások terén egyre nagyobb hangsúlyt kapnak a természetes, megújuló alapanyagokból előállított polimerek, amelyek esetén a belőlük előállított termékek hasznos élettartamuk végével a környezetbe annak károsítása nélkül visszajuttathatóak.
A biológiai úton lebomló polimerek csoportjába sorolható, és napjainkban azok egyik legjelentősebb képviselőjének számít a termoplasztikus keményítő (TPS) is. Alapanyaga, a keményítő mezőgazdasági terményekből (kukorica, burgonya, stb.) nyerhető ki. A keményítő megfelelően magas hőmérsékleten, lágyítók adagolása mellett nyíró igénybevételnek kitéve olyan állapotba hozható, amely sok tekintetben a hőre lágyuló műanyagokhoz hasonlít. Az előállított alapanyag ipari mértékű felhasználásában problémát jelenthetnek annak mechanikailag gyenge tulajdonságai, valamint hogy vízben oldódik, az öregedésre pedig erőteljesen hajlamos.
A TDK dolgozat elsődleges célja a termoplasztikus keményítő mechanikai tulajdonságainak javítása és olyan biokompozit anyag létrehozása, amelynek erősítőanyagai hasonlóan a keményítőhöz, természetes forrásokból származnak.
A TDK dolgozatban bemutatásra kerülnek a különböző mennyiségű rétegszilikáttal töltött kompozitok előállításának menete, valamint a létrehozott anyagokon végzett mechanikai és morfológiai vizsgálatok eredményei. 



